作者:張直
標題:宿顧城二首
內容:綠草展青裀，樾影連春樹。茅屋八九家，農器六七具。主人有好懷，搴衣留我住。春酒新潑醅，香美連糟濾。一醉臥花陰，明朝送君去。醉臥夜將半，土底聞雞啼。驚駭問主人，為我剖荒迷。武湯東伐韋，固君含悲淒。神奪悔悟魄，幻化為石雞。形骸僅盈寸，咿喔若啁蜺。吾村耕耘叟，多獲於鋤犁。